Na podlagi prvega in drugega odstavka 104. člena Zakona o uresničevanju javnega interesa za kulturo (Uradni list RS, št. 77/07, uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg, 3/22 – Zdeb in 105/22 – ZZNŠP; v nadaljnjem besedilu: ZUJIK) ter v skladu s Pravilnikom o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16) Ministrstvo za kulturo Republike Slovenije objavlja

**Javni razpis za dodelitev delovnih štipendij, ki jih bo v letu 2025 sofinancirala Republika Slovenija iz proračuna, namenjenega za kulturo –**

**JR-DŠ-UM-2025**

**(v nadaljevanju: javni razpis)**

# Naziv in sedež naročnika javnega razpisa

Republika Slovenija, Ministrstvo za kulturo, Maistrova ulica 10, Ljubljana (v nadaljevanju: ministrstvo).

# Predmet in cilji javnega razpisa

Predmet razpisa z oznako JR-DŠ-UM-2025 je sofinanciranje delovnih štipendij, ki jih bodo prejele fizične osebe s statusom samozaposlenega v kulturi, vpisane v razvid samozaposlenih v kulturi pri Ministrstvu za kulturo, ki opravljajo poklic s področja glasbenih, uprizoritvenih, intermedijskih in vizualnih umetnosti, filma in avdiovizualne kulture, knjige ter oblikovanja.

Delovne štipendije so namenjene izključno fizičnim osebam s statusom samozaposlenega v kulturi, vpisanim v razvid samozaposlenih v kulturi pri ministrstvu na vključno zadnji dan razpisnega roka.

Namen delovnih štipendij je zagotavljanje pogojev za ustvarjalno delo v kulturi, spodbujanje ustvarjalnega, raziskovalnega in razvojnega dela ter dvig kompetenc. Delovne štipendije niso namenjene podpori izvedbe projektov, ki jih že podpirajo projektni razpisi, temveč predvsem aktivnostim in procesu dela samozaposlenih v kulturi.

V razpisu uporabljeni in zapisani izrazi v slovnični obliki za moški spol se uporabljajo kot nevtralni za ženski in moški spol.

# Razpisno področje

Ministrstvo bo v okviru razpisa sofinanciralo delovne štipendije na podpodročjih:

## Podpodročje: Poklicni razvoj

Podpodročje je namenjeno financiranju delovnih štipendij za spodbujanje poklicnega razvoja profesionalnih ustvarjalcev v kulturi. Namenjene so manj izkušenim kot tudi že uveljavljenim profesionalnim ustvarjalcem v kulturi pri zagotavljanju pogojev za ustvarjalno delo v kulturi, dvigu kompetenc in razvoju delovanja.

Delovna štipendija ni namenjena sofinanciranju projekta. Prijavljen načrt dela vsebuje med seboj vsebinsko povezane aktivnosti, ki jih bo prijavitelj izvedel v letu 2025. Iz načrta dela je mogoče jasno razbrati, kako namerava prijavitelj vlagati v svoj poklicni razvoj. Načrt vsebuje aktivnosti, ki raziskovalno, izobraževalno ali drugače pripomorejo k razvoju prijaviteljevega umetniškega dela. Del aktivnosti lahko vsebuje tudi izobraževanja ali tečaje veščin, ki bodo pripomogle k umetniškemu razvoju prijavitelja.

Vrednost delovne štipendije za podpodročje Poklicni razvoj je določena v višini 5.000,00 EUR bruto.

## Podpodročje: Razvoj umetniškega področja

Delovne štipendije za spodbujanje razvoja umetniškega področja so namenjene spodbujanju razvoja idej, aktivnosti in ustvarjalnih procesov, ki imajo neposreden vpliv na področje delovanja prijavitelja.

Delovna štipendija ni namenjena sofinanciranju projekta. Prijavljen načrt dela vsebuje med seboj vsebinsko povezane aktivnosti, ki jih bo prijavitelj izvedel v letu 2025. Iz načrta dela je mogoče jasno razbrati, kako bodo opravljene aktivnosti pripomogle k razvoju idej, aktivnosti in ustvarjalnih procesov na umetniškem področju, na katerem ustvarja prijavitelj. Prijavljene aktivnosti so ustvarjalno, raziskovalno ali razvojno umetniško delo, ki ne bo pripomoglo le k dvigu kompetenc in razvoju prijaviteljevega poklica, temveč tudi k razvoju širšega umetniškega področja.

Vrednost delovne štipendije za podpodročje Razvoj umetniškega področja je določena v višini 10.000,00 EUR bruto.

# Opredelitev pojmov

**Glasbene umetnosti** sopodročje umetnosti, ki vključuje vse zvrsti, prakse in vsebine, ki jih druži raziskovanje zvoka in glasbeno ustvarjanje ter balet. Sem spadajo tradicionalne glasbene zvrsti, ki so se razvijale skozi dolgo zgodovino glasbene umetnosti: opera, komorna in orkestralna glasba, etno glasba in glasbeno-scenske predstave, pa tudi vsi sodobni načini glasbenega in baletnega izražanja.

**Vizualne umetnosti** so področje umetnosti, ki obsega različne oblike, postopke in izraze likovne ustvarjalnosti. Vključuje tako tradicionalne zvrsti kot tudi sodobne ustvarjalne in raziskovalne prakse. Področje arhitekture na tem razpisu ni sofinancirano.

**Uprizoritvene umetnosti** sopodročje umetnosti, ki zajema različne oblike, prakse in izraze gledališke ustvarjalnosti: dramsko in lutkovno gledališče, postdramsko gledališče, sodobne plesne prakse, ambientalno in ulično gledališče ter različne eksperimentalne in raziskovalne gledališke prakse (performans, fizično gledališče in podobno).

**Intermedijske umetnosti** soopredeljene kot umetniške prakse, ki v raziskovanju novih izraznih možnosti ter tematik segajo prek meja etabliranih umetnostnih zvrsti in področij.

**Film** je avdiovizualno delo, ne glede na njegovo trajanje, ali nosilec slikovnega in zvočnega zapisa, ki je namenjeno javnemu, zlasti kinematografskemu načinu prikazovanja.

**Avdiovizualna kultura** se nanaša na kompleksno mrežo izrazov, praks in predstav v okviru vizualne in zvočne umetnosti ter medijev. Gre za široko področje, ki zajema različne oblike ustvarjanja in dojemanja, vključno s filmom, televizijo, videoigrami, digitalnimi mediji, fotografijo, glasbo, gledališčem in drugimi umetniškimi izrazi.

**Knjiga** se nanaša na umetniško ustvarjanje, poustvarjanje, interpretacijo del s področja leposlovja, humanistike, družboslovja, esejistike in umetnosti v tiskani ali digitalni obliki.

**Oblikovanje** se nanaša na zvrstno razvejano področje, ki med drugimobsega industrijsko, modno in unikatno oblikovanje, umetnostno obrt ter oblikovanje vidnih sporočil.

**Samozaposleni v kulturi** (v nadaljevanju: samozaposleni) so osebe, ki so na vključno zadnji dan razpisnega roka in do 31. decembra 2025 vpisane v razvid samozaposlenih v kulturi pri Ministrstvu za kulturo. Če se samozaposleni izbriše iz razvida samozaposlenih v kulturi do 31. decembra 2025, je upravičen le do sorazmernega deleža delovne štipendije od prejema pozitivne odločbe do dne, ko je izbrisan iz razvida samozaposlenih. Seznam poklicev in področje delovanja samozaposlenih v kulturi sta opredeljena v dokumentu *Priloga I: Specializirani poklici na področju kulture in kriteriji izjemnega kulturnega prispevka za pridobitev pravice do plačila prispevkov za socialno varnost* k veljavni Uredbi o samozaposlenih v kulturi.

**Deficitarni poklici** so poklici, opredeljeni v dokumentu Uredba o samozaposlenih v kulturi *Priloga II: Specializirani poklici na področju kulture − deficitarni poklici in kriteriji prispevka k razvoju področja, ki ga zajema deficitarni poklic, za pridobitev pravice do plačila prispevkov za socialno varnost* k veljavni Uredbi o samozaposlenih v kulturi.

**Prijavljen načrt dela** so med seboj vsebinsko povezane aktivnosti samozaposlenega v kulturi, ki bodo izvedene v letu 2025, ter aktivnosti na področju dviga kompetenc in razvoja delovanja prijavitelja ter prispevka k razvoju umetniškega področja. Prijavljen načrt dela je sestavni del vloge za prijavo na javni razpis. Vsebino in celotni obseg načrta dela je mogoče razbrati iz predloženega delovnega načrta v prijavnem obrazcu.

**Prijavljene aktivnosti** so več med seboj vsebinsko povezanih lastnih kulturnih aktivnosti samozaposlenega v kulturi, ki opravlja poklic z razpisnega področja. Izvedene bodo v letu 2025 in so ustvarjalno, raziskovalno ali razvojno delo. Prijavljene aktivnosti so sestavni del prijavljenega načrta dela. Vsebino in celotni obseg aktivnosti je mogoče razbrati iz predloženega delovnega načrta v prijavnem obrazcu.

**Trajnostni razvoj** pomeni zadovoljiti trenutne potrebe, ne da bi pri tem ogrožali zadovoljevanje potreb prihodnjih generacij.[[1]](#footnote-1)

**Zeleni prehod v kulturi** pomeni integracijo trajnostnih praks in okolju prijaznih pristopov v kulturnem sektorju. Glavni cilji zelenega prehoda v kulturi so: zmanjšanje okoljskega odtisa kulturnih dejavnosti ali dogodkov, povečanje ozaveščenosti o okoljskih vprašanjih ter spodbujanje trajnostnih vrednot skozi kulturne izraze.

# Pogoji sodelovanja na razpisu

Na javni razpis se lahko prijavijo upravičene osebe, ki izpolnjujejo naslednje pogoje:

1. so samozaposleni v kulturi, ki so na dan objave javnega razpisa vpisani v razvid samozaposlenih v kulturi z najmanj polovičnim (50 %) delovnim časom (podlaga za ugotovitev izpolnjevanja pogoja so razvidi in evidence Ministrstva za kulturo);
2. prijavitelji v prijavi ne zaprošajo za financiranje stroškov, za katere so jim že bila dodeljena javna sredstva (Ministrstvo za kulturo, Slovenski filmski center, Javna agencija za knjigo Republike Slovenije ali Javni sklad Republike Slovenije za kulturne dejavnosti in drugi državni organi ali lokalne skupnosti);
3. prijavitelj ni bil izbran na Javnem razpisu za izbor dvoletnih kulturnih projektov, ki jih bo na področju uprizoritvenih umetnosti sofinancirala Republika Slovenija iz proračuna, namenjenega za kulturo (JPR-UPR-AO-2024-2025), Javnem razpisu za dodelitev delovnih štipendij na področju glasbenih, vizualnih, uprizoritvenih in intermedijskih umetnosti za leto 2024 (JR-DŠ-UM-2024);
4. prijavitelj se lahko prijavi na največ eno podpodročje iz 3. točke tega razpisa;
5. prijavitelj se lahko prijavi na največ eno umetniško področje;
6. vsebina prijavljenega načrta dela ali prijavljene aktivnosti ustreza opredelitvi prijavljenega načrta dela ali prijavljene aktivnosti iz 4. točke tega razpisa;
7. vsebina prijavljenega načrta dela ali prijavljene aktivnosti spada v okvir specializiranega poklica, s katerim je samozaposlen v kulturi vpisan v razvid;
8. isto vsebino prijavljenega načrta dela ali prijavljene aktivnosti prijavlja le en prijavitelj (kot samostojni prijavitelj);
9. prijavljen načrt dela ali prijavljena aktivnost ni del rednega ali izrednega študijskega programa;
10. pri kriteriju d. v točki 7. »Kriteriji ocenjevanja« prijavitelju pripada 5 točk za deficitarni poklic, če na javni razpis prijavlja načrt dela, ki spada na področje deficitarnega poklica, ki ga opravlja;
11. prijavitelj je, če je bil pogodbena stranka ministrstva v letih 2023 in 2024, izpolnjeval vse pogodbene obveznosti do ministrstva (podlaga za ugotovitev izpolnjevanja pogodbenih obveznosti je arhivirana in tekoča dokumentacija ministrstva za leti 2023 in 2024);
12. prijavitelji dovoljujejo objavo osebnih podatkov z namenom objave rezultatov razpisa na spletni strani ministrstva v skladu z Zakonom o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06-ZdavP, 23/14, 50/14, 19/15-odl.US,102/15, 7/18 in 141/22) in Zakonom o varstvu osebnih podatkov (Uradni list RS, št. 163/22).

Prijavitelj poda izjavo o izpolnjevanju pogojev iz točke 5 s podpisanimi izjavami v prijavni aplikaciji. Če ministrstvo pozneje zahteva originalna potrdila o izpolnjevanju splošnih pogojev po posameznih alinejah, jih mora prijavitelj dostaviti v zahtevanem roku.

# Izpolnjevanje razpisnih pogojev

Izpolnjevanje pogojev ugotavlja komisija za odpiranje vlog, ki jo izmed zaposlenih na ministrstvu imenuje ministrica za kulturo.

Prijavitelji, ki se prijavijo na razpis s formalno nepopolno vlogo, bodo pisno pozvani k dopolnitvi. Prijavitelj mora vlogo dopolniti v petih (5) dneh po prejemu poziva k dopolnitvi, sicer se bo vloga štela za nepopolno. Vloge, ki ne bodo pravočasne, popolne ali jih ne bodo vložile upravičene osebe, bodo izločene iz nadaljnjega postopka in zavržene s sklepom.

Ministrstvo lahko v primeru naknadne ugotovitve neizpolnjevanja pogojev in po že izdani dokončni odločbi o izboru delovne štipendije spremeni odločitev in s prijaviteljem ne sklene pogodbe. Prav tako lahko v primeru naknadne ugotovitve neizpolnjevanja pogojev ali pogodbenih obveznosti v času letnega pregleda razveže že sklenjeno pogodbo, v primeru že izplačanih sredstev pa zahteva povračilo sredstev.

Če bo prijavitelj na javni razpis podal več vlog za isti načrt dela ali aktivnost, se bo upoštevala zadnja vloga, preostale vloge bodo zavržene, razen če jih je mogoče obravnavati kot dopolnitve ali spremembe prve vloge.

Če več prijaviteljev prijavi na ta razpis isti načrt dela ali aktivnost, se vse vloge prijaviteljev istega načrta dela ali aktivnosti zavržejo iz razloga neizpolnjevanja splošnih pogojev (kot vloge neupravičene osebe).

Ministrstvo dokumentacije, ki je priložena vlogi, ne vrača.

# Razpisni kriteriji

Vloge, prispele na javni razpis, se ocenjujejo na podlagi naslednjih kriterijev:

## Poklicni razvoj

|  |  |
| --- | --- |
| **Kriterij:** | **Največje število**  **točk** |
| a. Izkazana umetniška referenčnost prijavitelja (kakovost umetniških dosežkov prijavitelja v obdobju 2020‒2024, izkazanih skozi referenčne nagrade idr.) | 20 |
| b. Kakovost in izvedljivost prijavljenega načrta dela | 40 |
| c. Prispevek prijavljenega načrta dela k umetniškemu razvoju prijavitelja | 20 |
| d. Prijavitelj je v razvid samozaposlenih v kulturi vpisan z deficitarnim poklicem | 5 |
| **SKUPAJ:** | **85** |

## Razvoj umetniškega področja

|  |  |
| --- | --- |
| **Kriterij:** | **Največje število točk** |
| a. Izkazana umetniška referenčnost prijavitelja (kakovost umetniških dosežkov prijavitelja v obdobju 2020‒2024, izkazanih skozi referenčne nagrade idr.) | 20 |
| b. Kakovost in izvedljivost prijavljenega načrta dela. | 40 |
| c. Prispevek prijavljenega načrta dela k vzpostavljanju kakovostne in raznovrstne produkcije ter k razvoju umetniškega področja | 20 |
| d. Prijavitelj je v razvid samozaposlenih v kulturi vpisan z deficitarnim poklicem | 5 |
| **SKUPAJ:** | **85** |

# Uporaba kriterijev in določitev višine sofinanciranja

Razpisni kriteriji so ovrednoteni s točkami, pri čemer je pri posameznem kriteriju navedena najvišja možna višina doseženih točk. Vloga je na podlagi razpisnih kriterijev lahko ocenjena z največ 85 točkami.

Vloge, ki prejmejo vsaj 70 točk, se razvrstijo v vrstni red po številu prejetih točk. V sofinanciranje bodo glede na razpisno podpodročje in umetniško področje ter glede na število razpisanih delovnih štipendij sprejete najvišje ocenjene vloge.

Ministrstvo bo v letu 2025 financiralo predvidoma 34 delovnih štipendij za poklicni razvoj in predvidoma 53 delovnih štipendij za razvoj umetniškega področja, od tega:

* na področju glasbenih umetnosti
  + predvidoma 5 delovnih štipendij za poklicni razvoj,
  + predvidoma 8 delovnih štipendij za razvoj umetniškega področja,
* na področju vizualnih umetnosti
  + predvidoma 5 delovnih štipendij za poklicni razvoj,
  + predvidoma 20 delovnih štipendij za razvoj umetniškega področja,
* na področju intermedijskih umetnosti
  + predvidoma 5 delovnih štipendij za poklicni razvoj,
  + predvidoma 5 delovnih štipendij za razvoj umetniškega področja,
* na področju uprizoritvenih umetnosti
  + predvidoma 5 delovnih štipendij za poklicni razvoj,
  + predvidoma 5 delovnih štipendij za razvoj umetniškega področja,
* na področju filma in avdiovizualne kulture
  + predvidoma 4 delovne štipendije za poklicni razvoj,
  + predvidoma 5 delovnih štipendij za razvoj umetniškega področja,
* na področju knjige:
  + predvidoma 5 delovne štipendije za poklicni razvoj,
  + predvidoma 5 delovnih štipendij za razvoj umetniškega področja,
* na področju oblikovanja:
  + predvidoma 5 delovnih štipendij za poklicni razvoj,
  + predvidoma 5 delovnih štipendij za razvoj umetniškega področja.

Ocenjevanje in vrednotenje izvedejo strokovne komisije za področja, na katera se nanašajo vloge.

Točkovanje posamezne vloge opravi vsak član strokovne komisije v skladu z omenjenimi kriteriji. Če člani komisije posamezni kriterij posamezne vloge ocenijo različno, se izračuna povprečna ocena, ki se zaokroži na najbližjo polno vrednost. Zaokrožuje se na način, da se v primeru decimalne vrednosti do 0,5 zaokroži na najbližje polno število navzdol, od vključno 0,5 pa na najbližje polno število navzgor. Skupna ocena je seštevek točk po vseh kriterijih, ki se dobijo kot povprečje po posameznem kriteriju, zaokroženo na najbližje polno število.

Primer: kriterij od skupno petih članov komisije dva člana komisije ocenita s po 20 točkami, trije pa z 10 točkami. Seštevek točk 70 se v takem primeru deli s številom 5, kot je članov komisije, kar da povprečje 14. Ocena kriterija se v primeru, ko ni celo število, zaokroži in ta ocena v seštevku s preostalimi ocenami posameznih kriterijev tvori skupno oceno vloge.

Vsak član strokovne komisije samostojno oceni in točkuje vsako posamezno vlogo. Skupno število točk, ki jih prejme vloga, predstavlja vsoto točk, ki so jih vlogi dodelili vsi člani strokovne komisije.

V primeru izločitve posameznega člana strokovne komisije se pri izračunu povprečne ocene upošteva število članov strokovne komisije, ki so vlogo ocenili.

Če bi strokovna komisija z enakim številom točk ocenila dve ali več vlog in bi bila hkrati z uvrstitvijo obeh (oziroma več) v sofinanciranje presežena razpoložljiva sredstva oziroma razpisano število štipendij na razpisnem podpodročju oziroma umetniškem področju, se med prijavami z enakim seštevkom točk v sofinanciranje sprejme tista, ki jo je strokovna komisija bolje ocenila po kriteriju b (kakovost in izvedljivost prijavljenega načrta dela oziroma prijavljene aktivnosti), v primeru še vedno enakega rezultata se upošteva tudi kriterij c (prispevek prijavljenega načrta dela k umetniškemu razvoju prijavitelja oziroma prispevek prijavljene aktivnosti k vzpostavljanju kakovostne in raznovrstne produkcije), v primeru še vedno enakega rezultata se upošteva tudi kriterij a (izkazana umetniška referenčnost prijavitelja).

Na podlagi predloga strokovne komisije ministrica izda o vsaki ustrezni vlogi, prispeli na javni razpis, posamično odločbo, s katero odloči o odobritvi ter deležu sofinanciranja ali o zavrnitvi sofinanciranja posamezne delovne štipendije.

Ko se razpoložljiva sredstva porabijo in se za posamezno podpodročje razdelijo vse štipendije, se nižje uvrščene vloge ne sprejmejo v sofinanciranje, ne glede na morebiti dosežen vstopni prag za sofinanciranje.

S prejemnikom štipendije bo na podlagi odločbe sklenjena pogodba.

# Okvirna vrednost razpoložljivih sredstev

Okvirna vrednost razpoložljivih sredstev, namenjena za javni razpis, je 700.000,00 EUR, od tega za podpodročje Poklicni razvoj okvirno 170.000,00 EUR in za podpodročje Razvoj umetniškega področja okvirno 530.000,00 EUR.

Sredstva za delovne štipendije so zagotovljena na proračunski postavki št. 251039 – Delovne štipendije.

# Obdobje za porabo dodeljenih sredstev

Dodeljena proračunska sredstva za izbrane delovne štipendije morajo biti porabljena na področju razpisa v proračunskem letu 2025, v plačilnih rokih, kot jih določa Zakon o izvrševanju proračunov Republike Slovenije za leti 2025 in 2026 (Uradni list RS, št. 104/24).

Dodeljena proračunska sredstva se bodo izplačevala skladno z dinamiko izplačil, opredeljeno v pogodbi o dodelitvi delovne štipendije.

Skrajni rok za predložitev zahtevka za izplačilo je 15. november 2025. V primeru nepredložitve zahtevka v tem roku sredstva ne bodo izplačana.

# Razpisni rok

Razpis se začne 21. februarja 2025 in zaključi 24. marca 2025.

# Razpisna dokumentacija

Razpisna dokumentacija obsega:

* besedilo javnega razpisa,
* prijavni obrazec s prilogami v spletni aplikaciji eJR na naslovu: <http://ejr.ekultura.gov.si/ejr-web>.

Razpisna dokumentacija je objavljena na spletni strani ministrstva, v zavihku razpisi in je dostopna na elektronskem naslovu <https://www.gov.si/drzavni-organi/ministrstva/ministrstvo-za-kulturo/javne-objave/>. Na tem spletnem naslovu so tudi vsi drugi podatki, povezani z razpisom z oznako JR-DŠ-UM-2025.

# Oddaja vlog

Vloga mora biti izpolnjena in oddana v elektronski obliki na prijavnem obrazcu v spletni aplikaciji eJR (na naslovu: <https://ejr.ekultura.gov.si/ejr-web/>) z vsemi dokazili in prilogami ter v skladu z zahtevami tega javnega razpisa. Vloga mora biti oddana oziroma predložena na enega od načinov, opredeljenega v točkah 13.1. in 13.2. Prijavitelj naj vlogo odda v skladu z izbranim podpodročjem znotraj razpisa JR-DŠ-UM-2025.

Da se strežnik ne bi preobremenil, prijaviteljem svetujemo, naj vlog ne oddajajo zadnji dan razpisnega roka.

Dopolnjevanje in spreminjanje vlog sta možna le do poteka razpisnega roka, in sicer z navedbo oznake, na katero vlogo se dopolnitev nanaša.

## Oddaja elektronsko podpisane vloge

Prijavitelj vlogo na javni razpis odda na prijavnem obrazcu v spletni aplikaciji eJR na naslovu: <http://ejr.ekultura.gov.si/ejr-web> in jo elektronsko podpiše. V tem primeru vloge ni treba natisniti in poslati po navadni pošti.

Elektronsko podpisana prijava se šteje za pravočasno, če je izpolnjena, elektronsko podpisana in oddana na prijavnem obrazcu v spletni aplikaciji eJR do vključno 24. marca 2025 do 23.59.

## Oddaja lastnoročno podpisane vloge

Če prijavitelj nima kvalificiranega digitalnega potrdila ali mobilne identitete smsPASS, vlogo na javni razpis kljub temu izpolni na prijavnem obrazcu v spletni aplikaciji eJR na naslovu: https://ejr.ekultura.gov.si/ejr-web/, nato pa obrazec natisne in lastnoročno podpiše. Obe obliki prijave, elektronska brez digitalnega podpisa in tiskana, morata biti vsebinsko popolnoma enaki.

Lastnoročno podpisana vloga se šteje za pravočasno, če je v poslovnem času ministrstva (od ponedeljka do četrtka od 9.00 do 15.30 in v petek od 9.00 do 14.30) osebno predložena v glavni pisarni ministrstva ali po pošti poslana na naslov: Ministrstvo za kulturo Republike Slovenije, Maistrova ulica 10, 1000 Ljubljana, najpozneje do 24. marca 2025 oziroma najpozneje ta dan oddana na pošti kot priporočena pošiljka. Pošiljka mora biti poslana v zaprti kuverti z izpisom na prednji strani: NE ODPIRAJ – PRIJAVA NA JAVNI RAZPIS z oznako JR-DŠ-UM-2025. Na ovojnico je treba nalepiti A4-dokument »Kuverta«, ki je priloga tega javnega razpisa in vsebuje vse potrebne podatke, kot so naslov, oznaka javnega razpisa, navedba prijavitelja in drugo.

Zaželeno je, da vse obvezne priloge, določene v razpisni dokumentaciji oziroma besedilu tega javnega razpisa, priložite le v spletnem obrazcu in jih fizično ne pošiljate.

Vloga mora biti izpolnjena na predpisanih obrazcih, ki so dostopni na naslovu [www.gov.si/drzavni-organi/ministrstva/ministrstvo-za-kulturo/javne-objave/](http://www.gov.si/drzavni-organi/ministrstva/ministrstvo-za-kulturo/javne-objave/), ter mora vsebovati vse obvezne priloge in podatke, določene v razpisni dokumentaciji.

Oddaja vloge pomeni, da se prijavitelj strinja z vsemi pogoji in kriteriji razpisa.

# Zavrženje vlog

Za **prepozno** se bo štela vloga (oziroma dopolnitev ali sprememba), ki ne bo oddana v spletni aplikaciji eJR do vključno **24. marca** **2025** do **23.59.** Če prijavitelj nima digitalne identitete za elektronsko podpisovanje in vlogo podpiše fizično, se za prepozno šteje vloga, ki ni bila v poslovnem času ministrstva osebno predložena v glavni pisarni ministrstva ali po pošti poslana na naslov: **Ministrstvo za kulturo RS, Maistrova 10, 1000 Ljubljana** najpozneje do **24. marca 2025** oziroma najpozneje ta dan oddana na pošti kot priporočena pošiljka.

Vloge, ki jih bodo prijavitelji vložili po preteku razpisnega roka, se bodo v skladu s petim odstavkom 117. člena ZUJIK štele za **prepozne**.

Vloge, ki ne bodo vsebovale vseh obveznih sestavin, ki jih določa besedilo javnega razpisa in ki jih prijavitelji ne bodo v celoti dopolnili niti v petih dneh od prejema poziva k dopolnitvi, se bodo štele za **nepopolne**.

Prijavitelj, čigar vloga ne bo izpolnjevala pogojev za sodelovanje na tem javnem razpisu, določenih v besedilu tega javnega razpisa, se bo štel za **neupravičeno osebo**. Izpolnjevanje pogojev se ugotavlja na podlagi vloge prijavitelja in obveznih dokazil.

Ministrstvo bo na podlagi petega oziroma šestega odstavka 117. člena ZUJIK **s sklepom zavrglo:**

**– prepozno vlogo,**

**– nepopolno in/ali prepozno dopolnjeno vlogo,**

**– vlogo, ki jo bo oddala neupravičena oseba.**

# Odpiranje vlog

Ministrstvo bo vloge začelo odpirati 26. marca 2025 ob 10.00.

**OPOZORILO**

**Prijavitelje opozarjamo, da je izvedba postopka razpisa z oznako JR-DŠ-UM-2025 vezana na proračunske zmogljivosti ministrstva. Če nastanejo spremembe v državnem proračunu ali finančnem načrtu ministrstva, ki bi neposredno vplivale na izvedbo postopka razpisa z oznako JR-DŠ-UM-2025, mora ministrstvo ukrepati v skladu s spremembami v državnem proračunu oziroma finančnem načrtu ministrstva.**

**Če se med postopkom razpisa z oznako JR-DŠ-UM-2025 obseg sredstev, ki so v državnem proračunu namenjena za kulturo, zmanjša toliko, da ne zagotavlja izpolnitve ciljev razpisa z oznako JR-DŠ-UM-2025, lahko ministrstvo postopek razpisa ustavi oziroma v primeru že zaključenega izbora delovnih štipendij v skladu s spremembami proračuna zmanjša obseg sofinanciranja, spremeni ali prekine že sklenjeno pogodbo o sofinanciranju** delovne štipendije**.**

# Pristojni uslužbenec za dajanje informacij in pojasnil

Dodatne informacije o razpisu lahko zainteresirani prijavitelji dobijo pri Antonu Snoju izključno po elektronski pošti na naslovu [jrds2025.mk@gov.si](mailto:jrds2025.mk@gov.si).

Vsebinska vprašanja v zvezi z razpisom je po elektronski pošti na navedeni naslov možno poslati najpozneje do vključno 24. 3. 2025 do 13. ure, zadnji odgovori ministrstva bodo podani najpozneje do 24. 3. 2025 do 15. ure. Če bodo vprašanja poslana po navedenem datumu, ministrstvo odgovorov ne zagotavlja.

Za tehnično podporo in odgovarjanje na tehnična vprašanja v zvezi z eJR se lahko prijavitelji obrnejo na Službo za digitalizacijo ([sonja.hiti-ozinger@gov.si](mailto:sonja.hiti-ozinger@gov.si), (01) 400 7982) vsak delovni dan med 9. in 15. uro, najkasneje do 24. 3. 2025 do vključno 15. ure.

Vse potencialne prijavitelje in zainteresirane osebe vabimo na javne inštrukcije, ki bodo v veliki sejni sobi Ministrstva za kulturo Republike Slovenije, Maistrova ulica 10, Ljubljana, 5. marca 2025 ob 10. uri. Takrat bomo podrobno predstavili razpis in odgovarjali na vprašanja v zvezi z njim. Vprašanja lahko pošljete tudi po elektronski pošti.

# Vpogled v razpisno dokumentacijo

Zainteresirane osebe se lahko seznanijo z razpisno dokumentacijo na spletnih straneh ministrstva:<https://www.gov.si/drzavni-organi/ministrstva/ministrstvo-za-kulturo/javne-objave/>, kot je navedeno v točki 12.

dr. Asta Vrečko

ministrica

1. Cilji trajnostnega razvoja so opredeljeni v Agendi za trajnostni razvoj do leta 2030 (Organizacija Združenih narodov, dostopno na https://www.gov.si/zbirke/projekti-in-programi/uresnicevanje-agende-2030/), ki so vključeni tudi v Strategijo razvoja Slovenije 2023 (dostopno na: https://www.gov.si/assets/ministrstva/MKRR/Strategija-razvoja-Slovenije-2030/Strategija\_razvoja\_Slovenije\_2030.pdf). [↑](#footnote-ref-1)